IP/10/383 Brussell, id-29 ta' Marzu 2010 L-Ewrobarometru: Stħarriġ jiżvela disparitajiet kbar fl-attitudnijiet lejn l-isport u l-eżerċizzju fiżiku Erbgħin fil-mija taċ-ċittadini tal-UE jieħdu sehem f'xi sport mill-inqas darba fil-ġimgħa u 65 % jagħmlu xi forma ta' eżerċizzju fiżiku. Iżda 25 % huma kważi kompletament inattivi, skont Stħarriġ tal-Ewrobarometru speċjali dwar l-Isport u l-Attività Fiżika ppubblikat illum mill-Kummissjoni Ewropea. L-Irlanda u l-pajjiżi Nordiċi jieħdu l-isport b'ħafna serjetà, bi 23 % taċ-ċittadini Irlandiżi jipprattikaw l-isport ħames darbiet fil-ġimgħa jew aktar, filwaqt li l-Isvezja, il-Finlandja u d-Danimarka għandhom l-ogħla rata għal dawk li jagħmlu l-eżerċizzji ‘b'mod regolari' jew ‘b'ċerta regolarità' (darba fil-ġimgħa jew aktar). Fuq il-keffa l-oħra tal-miżien, huma biss 3 % taċ-ċittadini fil-Bulgarija, il-Greċja u l-Italja li jgħidu li jieħdu sehem f'xi sport b'mod regolari. L-irġiel fl-UE jagħmlu iktar sport u anki aktar eżerċizzju min-nisa. Id-disparità tidher b'mod partikulari fil-grupp ta' bejn il-15 u l-24 sena. L-istħarriġ isib ukoll korrelazzjoni bejn l-istat soċjoekonomiku u l-attività fiżika. Erbgħa u sittin fil-mija tan-nies li spiċċaw l-iskola fl-età ta' 15-il sena jgħidu li huma qatt ma jieħdu sehem f'xi sport, filwaqt li din ir-rata tinżel għal 24 % għal dawk li spiċċaw l-edukazzjoni wara li kellhom 20 sena. Ir-riżultati se jkunu ppreżentati waqt konferenza tal-aħbarijiet fi Brussell illum (fin-12:30pm) minn Androulla Vassiliou, il-Kummissarju Ewropew responsabbli għall-isport, u Michel Platini, il-President tal-UEFA, il-korp li jmexxi l-futbol Ewropew. "Hija inkoraġġanti li tara bosta Ewropej jieħdu l-isport u l-attività fiżika bis-serjetà, iżda neħtieġu wkoll li nagħmlu iktar biex ninkoraġġixxu liċ-ċittadini li huma inattivi," qalet il-Kummissarju Vassiliou."L-isport huwa tajjeb għall-ġisem u r-ruħ:kif kienu jgħidu r-Rumani u l-Griegi tal-antik, 'moħħ b'saħħtu f'ġisem b'saħħtu'.L-isport jagħtik iktar enerġija u jgħin lin-nies jgħixu ħajja iktar attiva.F'soċjetà li qed tixjieħ, huwa importanti li ċ-ċittadini jkunu megħjuna jibqgħu b'saħħithom għal iktar żmien. "Għalhekk jien se nkun qed nipproponi inizjattiva iktar tard din is-sena li jkollha l-għan li tinkuraġġixxi aktar Ewropej biex jagħmlu l-isport u l-attività fiżika bħala parti mill-ħajja tagħhom ta' kuljum." Din l-inizjattiva se tkun ippreżentata bħala Komunikazzjoni lill-Parlament Ewropew u lill-Kunsill, flimkien ma' proposta biex ikun stabbilit Programm tal-Isport ġdid li jappoġġja proġetti u jissupplimenta politiki fl-Istati Membri. Riżultati oħra mill-istħarriġ L-istħarriġ, ibbażat fuq intervisti ma' kważi 27 000 ċittadin fis-27 Stat Membru lejn l-aħħar tal-2009, sab ukoll li: · Iċ-ċittadini tal-UE għandhom preferenzi differenti meta jiġu biex jagħżlu fejn jagħmlu l-eżercizzju: 83 % tas-Sloveni jippreferu barra fil-beraħ, segwiti minn 76 % fil-Finlandja u 67 % fl-Estonja. L-eżerċizzju barra fil-beraħ huwa ppreferut minn 27 % biss fost dawk li wieġbu mill-Greece, 28 % minn Malta u 29 % fir-Rumanija. · Iċ-ċentri ta' eżerċizzji fiżiċi (fitness centres) huma l-aktar postijiet popolari fost l-Isvediżi (31 %) u ċ-Ċiprijotti (22 %), filwaqt li 2 % biss tal-Franċiżi u l-Ungeriżi li wieġbu u qalu li jogħġbuhom. · Wieħed u sittin fil-mija ta' min wieġeb mill-Ġermanja u 57 % mill-Awstrija huma membri ta' klabbs tal-isports jew klabbs oħra li jinvolvu attivitajiet fiżiċi, filwaqt li dawn il-perċentwali huma ferm iktar baxxi fl-Ungerija (8 %), il-Greċja u l-Litwanja (12 %). · B'mod globali, iċ-ċittadini Ewropej iħossu li l-awtoritajiet lokali tagħhom qed jagħmlu biżżejjed biex jipprovduhom b'opportunitajiet għall-eżerċizzju fiżiku. Il-Finlandja (76 %) u l-Lussemburgu (75 %) juru l-ogħla livell ta' sodisfazzjon, filwaqt li ċ-ċittadini fil-Polonja u l-Italja (52 %) jħossu li l-awtoritajiet lokali tagħhom mhux qed jagħmlu biżżejjed biex jinkoraġġixxu l-attività fiżika. · Il-parteċipazzjoni f'xogħol volontarju li jappoġġja lill-isport hija l-ogħla fl-Isvezja u l-Finlandja (18 %), filwaqt li 2 % biss tan-nies fil-Polonja, il-Greċja u l-Portugall jivvolontarjaw għall-isport. · Mal-UE kollha, ferm aktar nies jagħmlu xi forma ta' eżerċizzju fiżiku – bħall-mixi, żfin u xogħol fil-ġnien – milli jilagħbu f'xi sport organizzat. Statistika inkwetanti mill-perspettiva tas-saħħa pubblika hija li 14 % taċ-ċittadini tal-UE jgħidu li huma 'qatt' ma jagħmlu xi attività fiżika, filwaqt li 20 % oħra huma attivi 'biss rarament'. It-Trattat tal-UE u l-isport It-Trattat dwar il-Funzjonament tal-Unjoni Ewropea jagħti lill-UE setgħat limitati biex ikun appoġġjat u inkuraġġit l-iżvilupp tal-isport fil-pajjiżi tal-UE, iżda dan mhuwiex immirat biex ikun hemm armonizzazzjoni tal-politiki nazzjonali. L-UE tirrispetta wkoll l-awtonomija tal-korpi li jmexxu l-isport. Ir-riżultati tal-Ewrobarometru se jkunu ppreżentati fil-Forum dwar l-Isport Ewropew (fid-19 ta' April) u fil-laqgħa informali tal-Ministri tal-Isports tal-UE (fl-20-21 ta' April) f'Madrid. Ir-riżultati sħaħ tal-Ewrobarometru: http://ec.europa.eu/sport/news/news910_en.htm Biex tkun taf aktar: http://ec.europa.eu/sport/index_en.htm